कीरती ने इक बिखड़े थारा पर चढ़दे होई माधो दा हत्थ कस्सियै फगड़ी लेया। दौनें दे हत्थे दियें तलियें च परसा आई गेदा हा। कीरती ने सेई कीता जियां ओदी देहू पर बी परसा सिमकी आया ऐ। कीरती माधो दे स्हारै उप्पर उढ़ना चाहन्दी हो। कीरती दा मन कीता जे ओ उत्थें गै बेई जा। ‘के होआ’, ‘के होआ’ ए गूंज भाएं मद्धम पेई गेदी हो, पर कीरती दे कन्नें च जियां ओ उआं गै गूंजा करदी ही। उसने कनसो लाई तां चौनें पासें चुप चनक ही। प्हाड़ें ओठ मीटी लैते दे हे।